Sonja Mikkelsen (S), 1998-06-11:
Jeg vil gerne starte med en enkelt bemærkning til hr. Svend
Heiselberg
: Jeg er faktisk af den opfattelse, at Socialistisk Folkeparti også har noget at byde på, når det drejer sig om vores trafikudvikling i fremtiden, også med hensyn til den kollektive trafik.
Og jeg vil faktisk også tillade mig at sige, at Socialistisk Folkeparti måske i virkeligheden har gjort sig dybere overvejelser på det idémæssige plan om, hvordan man kan udvikle den kollektive trafik, end det har gjort sig gældende generelt hos Venstre og De Konservative,
hvis vi skal se historisk på det. Og det, jeg nu kan konstatere, er, at efter vi i en årrække primært har haft aftaler mellem Centrum-Demokraterne, Venstre, De Konservative og regeringen, er vi nu i den situation, at SF klart har signaleret, også gennem deres stemmeafgivning her i Folketinget, at man ønsker at tage et medansvar for den fremtidige udvikling inden for jernbanedriften i Danmark, og det har jeg som minister ønsket at kvittere for ved at indbyde SF til at deltage i forhandlingerne på det her område.
et fundament som muligt her i Folketinget
for den trafikpolitik, der bliver lagt til rette for fremtiden, og jeg anser jernbaneaktiviteten for at være et meget centralt element i fremtiden, og det er også regeringens opfattelse.
Og jeg synes, det er lidt ærgerligt, hvis vi har nogle situationer, hvor folk ikke mener, at de kan forhandle med hinanden, fordi de generelt ligger på hver sin side af skalaen i det politiske billede.
Men jeg er fuldstændig klar over Venstres og De Konservatives indstilling på det her område, og derfor har jeg heller ikke stillet SF i udsigt at deltage i den forhandlingsgruppe, som er etableret med Centrum-Demokraterne, Kristeligt Folkeparti, Venstre og De Konservative.
Men jeg har aftalt med SF, at vi sideløbende drøfter de spørgsmål, som er helt centrale på det her område, med henblik på at finde ud af, håber jeg, en helt bred, fælles forståelse af, hvad det er for et billede, vi fra Folketingets og regeringens side tegner af fremtiden på det her område.
Og jeg appellerer lidt til højre side i salen om også dér at prøve at vise lidt åbenhed i sindet over for den fremtid, som vi står over for, og som er ny, og som jeg synes fortjener et bredt fundament også i Folketinget.
Så til nogle svar på nogle af de ting, der er blevet sagt: Over for hr. Klaus Kjær vil jeg gerne beklage, at jeg lidt for optimistisk tog hr. Klaus Kjærs bemærkninger til indtægt for, at man var positiv over for lovforslaget
, men jeg forstod ikke i første runde, at man havde et ultimativt krav om, at DSB skulle sælges.
Til hr. Søren Kolstrup skal jeg sige, at med de kontraktmæssige aftaler, vi laver med DSB, kan vi fra statens side sikre os, at den aktivitet, man udfører, også sker under hensyn til, at vi ønsker en bæredygtig udvikling i det her samfund, og at jeg som trafikminister agter at sikre, at aftalerne bliver indgået på det grundlag.
Det gælder også mulighederne for at eksperimentere i den sammenhæng.
Det er også noget, vi kontraktligt kan gøre med DSB eller i øvrigt for så vidt med andre aktører inden for jernbanedriften.
Derfor ser jeg ikke umiddelbart, at der er et særskilt behov for at skrive det ind i DSB-loven, men mener, at det i højere grad er noget, der kan afspejle sig i de kontrakter, som vi herefter skal forhandle med DSB.
Til fru Margrete Auken kan jeg sige, at for regeringen er det at styrke den kollektive trafik og hermed også jernbanedriften et dobbelt hensyn, nemlig både ønsket om at styrke den kollektive trafik for at imødegå udviklingen med hensyn til forurening og samtidig et ønske om at tilgodese de 40 pct. af den danske befolkning, som ikke har adgang til en bil i det daglige, og det gælder både unge og ældre og andre, som af forskellige årsager ikke har adgang til en bil.
Derfor er det også regeringens ønske, at flere mennesker bruger den kollektive trafik.
Og med hensyn til de diskussioner, vi har om, hvordan vi kan sikre, at miljøhensynet også kommer til udtryk i vilkårene for godset, ønsker vi også, at der transporteres mere gods på jernbane.
Og jeg kan bekræfte, at det, der står om offentlighedsloven i lovforslaget, er i overensstemmelse med offentlighedsloven.
Med hensyn til bestyrelsen for DSB vil trafikministeren og regeringen naturligvis overveje, hvordan bestyrelsen skal se ud efter den 1. januar.
Og med hensyn til udpegningen af aktieselskabsbestyrelsen for S-togene er det helt op til DSB som ejer af S-togsaktieselskabet at udnævne den bestyrelse.
Der er nogle begrænsninger for, hvordan bestyrelsen skal sammensættes, men det er DSB, der ejer selskabet, og det er DSB, der udpeger bestyrelsen.